Ներկայիս ֆրանսեւհայկական յարաբերութիւնները, որոնք միշտ ջերմ ու վառվռուն եղած են, ա՛լ աւելի կը սերտանան ֆրանսախօսութեան շրջանակէն ներս։ Հայաստանի մէջ մօտ 200 հազար ֆրանսախօս կայ։ Տարբեր կազմակերպութիւններ լեզուն կը սորվեցնեն՝ դպրոցներէն զատ. անոնք կը գտնուին Երեւան, Կիւմրի, նաեւ Լոռիի, Շիրակի, Կոտայքի ու Տաւուշի մարզերուն մէջ, ուր 38 վարժապետներ ֆրանսերէն կը դասաւանդեն։ Երեւանի Պետական Համալսարանին մէջ՝ 30, նոյնչափ՝ Լեզուաբանական Պրուսովի անուան համալսարանին մէջ, իսկ Աբովեանի անուան մանկավարժական համալսարանին մէջ՝ 10 փրոֆեսորներ կը պաշտօնավարեն։ Ֆրանսերէն կ'ուսուցանուի նաեւ Բժշկական, Ճարտարագիտական, Ճարտարապետական, Տնտեսագիտական, Գիւղատնտեսական, նոյնիսկ Սլաւոնական համալսարաններուն մէջ։ Ինչ կը վերաբերի Հայաստանի Ֆրանսական Համալսարանին, հոն դասաւանդուող նիւթերը կ'ընդօրինակուին Հայաստանի Ամերիկեան Համալսարանին կողմէ։ Ցարդ 1700 ուսանողներ վկայական ստացած են, որոնցմէ աւելի քան 80 տոկոսը կարեւոր պաշտօններու տիրացած է։